Na osnovu člana 62 Zakona o kulturi ("Službeni list CG", br. 49/08, 16/11 i 38/12), Ministarstvo kulture, donijelo je

**PRAVILNIK**

**O SADRŽAJU I NAČINU VOĐENJA REGISTRA SAMOSTALNIH UMJETNIKA I SAMOSTALNIH STRUČNJAKA U KULTURI**

**("Sl. list Crne Gore", br. 64/12 od 25.12.2012)**

**Član 1**

Registar samostalnih umjetnika i samostalnih stručnjaka u kulturi (u daljem tekstu: Registar), vodi se na način i u sadržini propisanim ovim pravilnikom.

**Član 2**

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Član 3**

Registar se vodi u analognoj i/ili elektronskoj formi.

Ovlašćeno lice organa državne uprave nadležnog za poslove kulture (u daljem tekstu: Ministarstvo), prije prvog upisa, ovjerava Registar na prvoj strani, svojim potpisom i pečatom Ministarstva.

Na kraju kalendarske godine Registar se zaključuje potpisom ovlašćenog lica i pečatom Ministarstva, kao i zabilješkom o broju upisnih listova, koje sadrži.

**Član 4**

Registar se vodi u posebnoj knjizi, tvrdog poveza i sa numerisanim stranicama (upisnim listovima).

Upisni list sadrži rubrike u koje se unose sljedeći podaci:

- redni broj upisa;

- ime i prezime samostalnog umjetnika ili samostalnog stručnjaka u kulturi;

- jedinstveni matični broj samostalnog umjetnika ili samostalnog stručnjaka u kulturi;

- adresa i broj telefona;

- broj i datum akta o priznavanju statusa;

- vrijeme trajanja statusa;

- djelatnost koju obavlja samostalni umjetnik ili oblast samostalnog stručnjaka u kulturi;

- datum i osnov prestanka statusa;

- napomena.

Unos podataka u Registar vrši se na osnovu zahtjeva za priznavanje statusa samostalni umjetnik, odnosno samostalni stručnjak u kulturi i akta kojim je taj status priznat, odnosno prestao.

Unos podataka vrši se u roku od 30 dana od dana donošenja akta o priznanju statusa, odnosno o njegovom prestanku.

**Član 5**

Rubrike u Registru popunjavaju se čitko i upisani tekst se ne smije ispravljati i brisati.

Izuzetno, manje greške ispravljaju se precrtavanjem vodoravnom crtom i stavljanjem parafa lica ovlašćenog za vođenje Registra i datuma ispravke.

Ako se radi o većim greškama cijeli upis se poništava precrtavanjem crvenom kosom crtom i upis se vrši u prvom slobodnom polju.

**Član 6**

Prestanak statusa samostalnog umjetnika, odnosno samostalnog stručnjaka u kulturi u Registru se evidentira precrtavanjem dijagonalnom linijom preko svih rubrika koje se odnose na to lice, osim rubrike "napomene", u koju se unosi prestanak statusa, kao i broj i datum akta na osnovu kojeg je status prestao.

**Član 7**

Izmjene koje su nastale poslije prvog upisa u Registar upisuju se u rubriku podataka na koje se izmjene odnose.

Poslije upisa novih podataka, stari podaci precrtavaju se crvenom kosom crtom.

**Član 8**

Registar u elektronskom obliku predstavlja elektronski vođenu bazu podataka, koju ažurira lice ovlašćeno za vođenje Registra nakon svakog upisa podataka u Registar.

Registar u elektronskom obliku vodi se na način što se za svakog samostalnog umjetnika, odnosno samostalnog stručnjaka u kulturi, u bazi podataka formira novo polje sa rubrikama u koje se unose istovjetni podaci kao u upisnom listu definisanom u članu 4 stav 2 ovog pravilnika.

**Član 9**

Pristup podacima iz Registra dozvoljava se u skladu sa zakonom kojim se uređuje slobodan pristup informacijama.

**Član 10**

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj: 01-2648

Datum: 19. decembra 2012. godine

Ministar,

Prof. Branislav Mićunović, s.r.